Björn Leví Gunnarsson þingmaður Pírata segir engar áherslubreytingar í fjárlögum frá kosningum og Logi Einarsson, formaður Samfylkingarinnar segir ríkisstjórnina skorta kjark til framfara. Fréttastofa hitti þá á Alþingi fyrir fréttir og fékk fyrstu viðbrögð við fjárlagafrumvarpinu.
Við stöndum á ágætis grunni, vegna þess að skuldastaða ríkissjóðs er góð. Þess vegna er engin afsökun fyrir því að við ráðumst ekki í meiri stórhuga framfarir. Það er engin sókn í loftslagsmálum, engin í menntamálum og það virðist eins og ójöfnuður komi þessari ríkisstjórn ekki við. Ástandið er nægilega gott til þess að við gætum verið djarfari og kjarkaðri, og kostað töluverðu til, til að koma okkur í betri stöðu á næstu árum.
Hvað hefðir þú viljað sjá? Ég hefði viljað nýta þetta svigrúm til að ráðast í stærri aðgerðir í loftslagsmálum, sækja fram í menntamálum. Síðan þarf að vinda ofan af þessum órétti sem hér þrífst, engin sókn í húsnæðismálum, barnabótakerfi er óbreytt og mér sýnist að öryrkjar muni enn þá dragast aftur úr venjulegu launafólki.
Ég sé ákveðið skáldaleyfi tekið í skattalækkununum eins og þeim er stillt upp í stjórnarsáttmálanum, þar eru skrítnar raunhækkanir á skattleysisþrepum og persónuafslætti og það einhvernveginn kallað skattalækkun. Kannski verða einhverjar breytingar seinna á kjörtímabilinu, en við fyrstu sýn þá er ekkert í þessum fjárlögum sem endurspegla kosningarnar sem við erum að fara í gegnum.
Það er allt óbreytt frá fyrri fjármálaáætlun, miðað við þær spurningar sem ég hafði, það eru lýðfræðilegar breytingar og hagrænar breytingar og þess háttar, það eru engar áherslubreytingar. Þá veltir maður fyrir sér hvers vegna vorum við í kosningum, haustkosningum seint að ári, og þingið fær þrjár vikur til að afgreiða fjárlög. Þetta er algjör bilun.